Дон Диниш
Любимия ми, дружке, не желая…

Превод от португалски: Симеон Хаджикосев, 1984

chitanka.info

Любимия ми, дружке, не желая

ни да се мъчи, ни да е блажен,

а само искам да е влюбен в мен,

та да го водя, както аз си зная:

не ща го здрав, не искам да умре,

не го отчайвам — да не ме презре.

Ако съм мила, ще се убеди,

че е с голямата любов дарен

и току-виж, изтърсил някой ден,

че ме обича, та не ми вреди:

не ща го здрав, не искам да умре,

не го отчайвам — да не ме презре.

Ако, не дай си боже, някой ден

помисли си, че мразя го момчето,

от мъка — виж — увиснал на въжето,

та да ми бъде всеки риск спестен,

не ща го здрав, не искам да умре,

не го отчайвам — да не ме презре.

И току-виж, животът отлетял —

между наслади и любовна жал.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.